Muutettu ehdotus: neuvoston asetus 21 päivänä joulukuuta 1977 annetun varainhoitoasetuksen muuttamisesta erottamalla sisäisen tarkastuksen tehtävä ennakkovalvonnan tehtävästä (varainhoitoasetuksen 24 artiklan viides kohta) (komission EY:n perustamissopimuksen 250 artiklan 2 kohdan nojalla esittämä) /* KOM/2000/0693 lopull. - CNS 2000/0135 */



Virallinen lehti nro 062 E , 27/02/2001 s. 0294 - 0295



Muutettu ehdotus: NEUVOSTON ASETUS 21 päivänä joulukuuta 1977 annetun varainhoitoasetuksen muuttamisesta erottamalla sisäisen tarkastuksen tehtävä ennakkovalvonnan tehtävästä (varainhoitoasetuksen 24 artiklan viides kohta) (komission EY:n perustamissopimuksen 250 (2) artiklan nojalla esittämä) PERUSTELUT 1. Komissio teki 30. toukokuuta 2000 asetusehdotuksen (KOM (2000) 341 lopullinen) 21 päivänä joulukuuta 1977 annetun varainhoitoasetuksen muuttamisesta erottamalla sisäisen tarkastuksen tehtävä ennakkovalvonnan tehtävästä (varainhoitoasetuksen 24 artiklan viides kohta). Tämä yksittäinen asetusehdotus ei rajoita ehdotusta varainhoitoasetuksen uudelleenlaatimisesta, jonka komissio hyväksyi 26. heinäkuuta 2000 (KOM (2000) 461 lopullinen) ja jossa muutetaan perinpohjaisesti taloustapahtumien perinteistä keskitettyä ennakkovalvonnan järjestelmää. Euroopan parlamentti ja tilintarkastustuomioistuin antoivat molemmat nopeasti (5. lokakuuta 2000) ehdotuksesta pääpiirteissään myönteiset lausunnot, jotta tämä varainhoitoasetuksen keskeinen muutos saataisiin pikaisesti vahvistettua. Euroopan parlamentti ja tilintarkastustuomioistuin ovat komission kanssa yhtä mieltä tarpeesta erottaa mahdollisimman pikaisesti toisistaan ennakkovalvonnan ja sisäisen tarkastuksen tehtävät, joita tällä hetkellä hoitaa varainhoidon valvoja varainhoitoasetuksen 24 artiklan viidennen kohdan toisen virkkeen nojalla. Tehtävien erottaminen on välttämätöntä jääviysongelman välttämiseksi, tehtävien tasapainottamiseksi ja niiden tehostamiseksi. 2. Euroopan parlamentin lausunnossa muutetaan komission ehdotuksen neljää kohtaa: * Ehdotukseen lisätään artikla, jossa säädetään, että varainhoidon valvoja laatii vuosittain kertomuksen, joka toimitetaan budjettivallan käyttäjälle (varainhoitoasetuksen 24 artiklan toisen kohdan muuttaminen). * Varainhoitoasetuksen uusi, sisäistä tarkastajaa koskeva 24 a artikla kirjoitetaan uudelleen seuraavasti: - sisäisen tarkastajan tehtävät esitetään yksityiskohtaisemmin ja kielletään hänen toimimisensa tulojen ja menojen hyväksyjänä tai tilinpitäjänä - ehdotus muutetaan joustavammaksi muiden toimielinten kuin komission, Euroopan parlamentin ja neuvoston osalta - ehdotukseen lisätään vaatimus sisäistä tarkastusta koskevan vuosikertomuksen julkaisemisesta ja hyviä käytäntöjä koskevan tiedon vaihtamisesta toimielinten kesken. * Ehdotukseen lisätään johdanto-osan kappale ja 2 a artikla, joissa muistutetaan, että ennakkovalvonnan tehtävät on säilytettävä ja huolehdittava siitä, että varainhoidon valvojalla on käytettävissään tehtäviensä edellyttämät varat ja hän voi toimia itsenäisesti. 3. Tilintarkastustuomioistuin on tehnyt puolestaan seuraavat muutosehdotukset: * Riippumattoman tarkastuksen tehtävää koskeva periaate ainoastaan mainitaan varainhoitoasetuksessa, jolloin toimielimille jää vapaus päättää siitä, miten tehtävä hoidetaan (tehtävään nimeäminen, yksityiskohtaiset tavoitteet, työn laajuus) nykyisten kansainvälisten standardien mukaisesti (ehdotuksen 24 a artiklan muuttaminen). * Sisäisen tarkastajan, varainhoidon valvojan, tulojen ja menojen hyväksyjän sekä tilinpitäjän tehtävät erotetaan toisistaan (21 artiklan neljännen kohdan muuttaminen). * Korostetaan sisäisen tarkastajan riippumattomuutta: hän on vastuussa ainoastaan toimielimelle, joka hänet on nimittänyt (24 a artiklan muuttaminen). * Sisäistä tarkastajaa koskevat säännökset esitetään omassa osastossaan. 4. Komissio voi hyväksyä kaikki nämä tarkistukset. Tehtävien erottamisvelvoite näyttäisi olevan järkevää rajata ainoastaan Euroopan parlamenttiin, neuvostoon ja komissioon. Nämä kolme toimielintä käyttävät eniten budjettimäärärahoista ja niissä on eniten taloustapahtumia sekä talousarvion toteuttamista hallinnoivaa ja valvovaa henkilökuntaa. Varainhoitoasetuksessa olisi oltava lisäksi sisäisen tarkastajan riippumattomuuden osalta kaksi seuraavaa täsmennystä: hän raportoi nykyisen varainhoidon valvojan tavoin ainoastaan suoraan hänet nimittäneelle toimielimelle, ja hänen tehtäviään ei toisaalta voida yhdistää tulojen ja menojen hyväksyjän eikä tilinpitäjän tehtäviin. Avoimuuden turvaamiseksi komissio ehdottaa lisäksi, että Euroopan parlamentin lausunnossa olevan tarkistuksen mukaisesti ennakkovalvontaa ja sisäistä tarkastusta koskevasta toiminnasta laadittaisiin vuosikertomus, joka toimitetaan muille toimielimille. Tämä helpottaisi hyviä käytäntöjä koskevan tiedon vaihtamista toimielinten välillä. Parhaillaan tehtävien uudistusten aikataulua on myös selkeytettävä täsmentämällä, että tämä ehdotus ei muuta varainhoidon valvojan ennakkovalvontaan liittyviä valtuuksia. Hänen on siis määrä hoitaa valvontatehtäviään vastaisuudessakin varainhoitoasetuksen 24 artiklan mukaisesti siitä huolimatta, että komissio hallinnonuudistusta koskevassa valkoisessa kirjassa kannatti erityisesti luopumista keskitetystä ennakkovalvonnasta, mitä käsitellään varainhoitoasetuksen uudelleenlaatimista koskevassa ehdotuksessa. Tehtäviensä hoitamista varten varainhoidon valvojalla on oltava käytössään niiden edellyttämät resurssit ja hänen on kyettävä toimimaan itsenäisesti. Nämä seikat on taattu jo varainhoitoasetuksen säännösten soveltamista koskevista yksityiskohtaisista säännöistä annetun asetuksen 37 ja 39 artiklassa, mutta niistä on suotavaa säätää myös varainhoitoasetuksessa. 5. Komissio ei hyväksy muutettuun ehdotukseensa kolmea seuraavaa tarkistusta: * Kun sisäisen tarkastuksen tehtävä erotetaan ennakkovalvonnasta, siihen nimitettäneen asiasta vastaava virkamies tai toimihenkilö kustakin toimielimestä. Koska tarkastajien on saatava käyttöönsä kaikki asiakirjat ja heidän on voitava tavata kaikki toimihenkilöt ja päästävä kaikkiin toimitiloihin, sisäisen tarkastuksen ulkoistaminen yksityisille tarkastajille tilintarkastustuomioistuimen ehdotuksen mukaisesti ei näyttäisi olevan toteutettavissa; tämä ei vaikuta toimielinten mahdollisuuksiin käyttää ulkopuolisia yrityksiä erillisten tarkastustehtävien toteuttamisessa luottamuksellisuuden periaatetta noudattaen. * Euroopan parlamentin tarkistuksen mukainen esitys sisäisen tarkastuksen tehtävistä ei sovellu nopeutetussa menettelyssä tehtävään varainhoitoasetuksen yksittäiseen muutokseen. Vastaavat täydennykset viedään yksityiskohtaisia soveltamissääntöjä koskevaan asetukseen, kunnes uudelleenlaatimista koskeva ehdotus (KOM (2000) 461 lopullinen, 26.7.2000), jossa tämä uusi tehtävä esitetään yksityiskohtaisesti, hyväksytään. * Sisäinen tarkastaja kuuluu ehdottomasti taloushallinnon henkilöstöön varainhoitoasetuksen tarkoittamassa merkityksessä. Uudelleenlaatimisehdotuksessa häntä koskeville säännöksille on oma lukunsa tilintarkastustuomioistuimen ehdotuksen mukaisesti. Tässä yksittäisessä muutosehdotuksessa ei kuitenkaan voida ryhtyä muuttamaan varainhoitoasetuksen rakennetta. 6. Komissio on laatinut liitteenä olevan muutetun asetusehdotuksen, jonka se toimittaa neuvostolle, jotta se hyväksyttäisiin mahdollisimman pikaisesti EY:n perustamissopimuksen 250 artiklan mukaisesti. 2000/0135 (CNS) Muutettu ehdotus: NEUVOSTON ASETUS 21 päivänä joulukuuta 1977 annetun varainhoitoasetuksen muuttamisesta erottamalla sisäisen tarkastuksen tehtävä ennakkovalvonnan tehtävästä (varainhoitoasetuksen 24 artiklan viides kohta) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 279 artiklan, ottaa huomioon Euroopan hiili- ja teräsyhteisön perustamissopimuksen ja erityisesti sen 78 h artiklan, ottaa huomioon Euroopan atomienergiayhteisön perustamissopimuksen ja erityisesti sen 183 artiklan, ottaa huomioon komission ehdotuksen [1], [1] EYVL C ..., s. ottaa huomioon Euroopan parlamentin lausunnon [2], [2] EYVL C ..., s. ottaa huomioon tilintarkastustuomioistuimen lausunnon [3], [3] EYVL C... sekä katsoo seuraavaa: (1) Sisäisen tarkastuksen ja ennakkovalvonnan tehtävien kasautuminen varainhoidon valvojalle varainhoitoasetuksen 24 artiklan viidennen kohdan toisen virkkeen perusteella saattaa aiheuttaa tehtävien hajaantumista ilman riittävää tasapainoa. (2) Koska uusittua varainhoitoasetusta ei ole vielä vahvistettu, sisäisen tarkastuksen tehtävä olisi erotettava mahdollisimman pikaisesti muista varainhoidon valvojalle osoitetuista tehtävistä. Tämän toimenpiteen jälkeen varainhoidon valvoja hoitaa edelleenkin nykyisiä tehtäviään, myös ennakkovalvontaa, mutta sisäisen tarkastuksen tehtävää hoitaa varainhoidon valvojasta riippumaton sisäinen tarkastaja. (3) Koska eräiden EU:n toimielinten budjettimäärärahojen, varainhoito- ja valvontahenkilöstön ja taloustapahtumien määrä on kuitenkin (varainhoitoasetuksen tarkoittamassa merkityksessä) vähäinen ja aiheuttaa näille toimielimille näin ollen vähäisempiä hallinnollisia riskejä, tehtävien erottamista olisi vaadittava ainoastaan Euroopan parlamentilta, neuvostolta ja komissiolta. (4) Sisäistä tarkastajaa koskevat samat oikeudet ja samat valtuudet kuin varainhoidon valvojaa varainhoitoasetuksen 24 artiklan perusteella, ja hän raportoi varainhoidon valvojan tavoin ainoastaan omalle toimielimelleen. (5) Lisätäkseen talousarvion toteuttamistoimien avoimuutta ja helpottaakseen hyviä käytäntöjä koskevien tietojen vaihtamista toimielinten välillä kunkin toimielimen on toimitettava muille toimielimille vuosittain varainhoidon valvojan laatima toimintakertomus ja sisäisen tarkastuksen vuosikertomus, joissa esitetään päättyneen varainhoitovuoden aikana ennakkovalvonnasta ja sisäisestä tarkastuksesta tehdyt keskeiset päätelmät. (6) Kaikkien toimielinten on varmistettava oman pääluokkansa osalta, että varainhoidon valvojalla on käytössään ennakkovalvonnan tehtäviensä moitteettoman hoitamisen edellyttämät voimavarat ja että hän voi toimia itsenäisesti varainhoitoasetuksen 24 artiklan mukaisesti, ON ANTANUT TÄMÄN ASETUKSEN: 1 artikla Muutetaan varainhoitoasetuksen 24 artiklaa seuraavasti: 1. Korvataan toinen kohta seuraavasti: "Tämä suorittaa tehtävänsä 2 artiklassa esitettyjen periaatteiden ja 22 artiklan 3 kohdan säännösten mukaisesti. Hän antaa toimielimelleen kertomuksen kaikista yhteisön varojen hoidossa havaitsemistaan ongelmista. Hän laatii vuosittain toimintakertomuksen, jonka toimielimen toimittaa muille toimielimille." 2. Korvataan viides kohta seuraavasti: "Varainhoidon valvoja toteuttaa valvonnan tarkastamalla menoja ja tuloja koskevat asiakirjat ja toimittamalla tarvittaessa tarkastuksia paikalla." 2 artikla Lisätään 24 a artikla seuraavasti: "24 a artikla 1. Euroopan parlamentti, neuvosto ja komissio nimittävät kukin varainhoidon valvojasta riippumattoman sisäisen tarkastajan. Hänet nimitetään kussakin toimielimessä tehtäväänsä samoin edellytyksin kuin varainhoidon valvoja, ja hänellä on tehtäviensä hoitamiseksi samat oikeudet saada tietoja kuin varainhoidon valvojalla 24 artiklan neljännen kohdan toisessa virkkeessä sekä viidennessä ja kuudennessa kohdassa säädetyin edellytyksin. Sisäinen tarkastaja on vastuussa tehtäviensä hoitamisesta ainoastaan toimielimelle, joka hänet on nimittänyt; hän raportoi suoraan sille ja hänen toimintansa taataan samoin kuin varainhoidon valvojan 24 artiklan toisessa, kahdeksannessa ja yhdeksännessä kohdassa. Sisäiseen tarkastukseen kuuluu muun muassa toimintojen asianmukaisuuden varmistamiseksi käytettävien varainhoito- ja valvontajärjestelmien tehokkuuden arviointi. Tehtävää hoidetaan 139 artiklassa tarkoitettujen soveltamista koskevien yksityiskohtaisten sääntöjen mukaisesti. Sisäinen tarkastaja ei voi toimia tulojen ja menojen hyväksyjänä eikä tilinpitäjänä. 2. Yhteisöjen tuomioistuin, tilintarkastustuomioistuin, talous- ja sosiaalikomitea, alueiden komitea ja oikeusasiamies voivat kukin nimittää sisäisen tarkastajan 1 kohdan säännösten mukaisesti. Jos sisäistä tarkastajaa ei ole nimitetty, toimielimen sisäisestä tarkastuksesta huolehtii varainhoidon valvoja 139 artiklassa tarkoitettujen soveltamista koskevien yksityiskohtaisten sääntöjen mukaisesti. 3. Kukin toimielin toimittaa toisille toimielimille sisäistä tarkastusta koskevan vuosikertomuksensa, jossa esitetään toimitettujen tarkastusten lukumäärä ja luonne, tarkastusten perusteella annetut tärkeimmät suositukset sekä näiden perusteella toteutetut jatkotoimet. 4. Kukin toimielin tutkii, voidaanko muiden toimielinten sisäistä tarkastusta koskeviin kertomuksiin sisältyviä suosituksia soveltaa niiden omiin varainhoito- ja valvontajärjestelmiin." 3 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä [...] Neuvoston puolesta Puheenjohtaja